Medelye stroom in ná valskermswewer se doodNigel Frith was ŉ professionele valskermsweefinstrukteur en tandemvlieënier. (Foto: Facebook) Medelye stroom die afgelope paar dae van reg oor die land in ná ŉ valskermswewer die afgelope naweek in die omgewing van Wolseley in die Wes-Kaap dood is. Die oorledene is intussen as die 48-jarige Nigel Frith geïdentifiseer en word deur talle mense beskryf as “geliefd” en “ŉ ervare valskermswewer” wat genot gevind het om te valskermsweef. “Nigel ‘die kaptein’ Frith was ŉ [tandem-] vlieënier na wie baie van ons opgekyk het,” skryf Ria Moothilal, ŉ vluginspekteur, op Facebook. “Die lug was sy speelplek en om hom daarin te sien speel was altyd spesiaal.” Frith was ŉ professionele valskermsweefinstrukteur en tandemvlieënier met meer as 28 jaar se ondervinding. Frith is dood op ŉ berg gevind nadat hy Saterdag in ŉ groep gaan valskermsweef en toe vermis geraak het. Hy het vroeër die dag by Villiersdorp in die Overberg weggespring en sou eers noord en dan wes gesweef het. Sy liggaam is Sondag van die berg af gebring nadat sterk winde die reddingsoperasie belemmer het. Die oorsaak van die ongeluk is nog nie bekend nie. Die afstand wat Frith gesweef het op die dag. (Foto: Wilderness Search and Rescue WSAR Western Cape/Facebook) Sedert die voorval word sy afsterwe deur talle mense op sosiale media betreur. Tim Henderson, wat by Tandem Paragliding in Kaapstad werksaam is, skryf in ŉ kort huldeblyk op Facebook oor die soort mens wat Frith was en hoe hy onthou sal word. “As mense net ŉ bietjie meer soos jy was, sou die wêreld ŉ gelukkiger plek gewees het,” skryf hy. “Ek sukkel steeds om te aanvaar dat ek nie meer jou lag waarvoor ons almal so lief was, sal kan hoor, of jou blinkoogglimlag sal kan sien nie. Jy was die beste mens wat ek nog ontmoet het, jy was vriendelik, vol deernis en het altyd mense laat glimlag.” Talle vriende en kollegas van Frith onthou hom as iemand wat nooit nee sou sê vir die geleentheid om te valskermsweef of saam met geliefdes te kuier nie. “Jy is vir eers weg, maar nooit vergete nie,” skryf een van Frith se vriende. Dit is nie bekend of begrafnisreëlings al getref is nie.